《补之见和复次韵二首 其二》
宋代·葛胜仲

逸骥未遇虚王闲，盐车垂耳犹间关。梦中一眄逢伯乐，遗以旧物惝恍间。

斧柯山神护珍砚，采琢往往兴雷电。欲求潜璞满书簏，顾岂咄嗟便能办。

祷求苦用中牢祠，何如假卧辄得之。池塘句好有神助，文字格力何因衰。

莫嗟筮仕困刀笔，聘材行即肩群匹。速将妙语醉衰翁，鸂鶒飞滩知不日。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。